МагIаруллъиялдаса зодобе буссинабуна гIалимчияс балагьи. ГIажаибго берцинго, цо батIияб гугьаргун ва тIадегIанлъигун бихьана гьесда космос. БотIролъ жендизе лъугьарал аза-азар пикрабаз хIалхьи течIев ЦIвайихъан зодил дурнавазухъе (телескопалъухъе) хъетана. Гьел дурнабазухъан валагьун, сардил зоб хъирщизе лъугьана Найихъанилав. ХIикмалъиялда жаниб – хIикмалъи, балъголъиялда нахъа – балъголъи, рагьизе захIматал, рагьанагIан цIи-цIиял рагьизе гъира базабулел зодил каваби…  Бакъудаса гIезегIан рикIкIад бугеб цоги цIваялда гIагарлъухъ, батIияб галактикаялда цо гIажаибаб планетаялда бер речIчIана ЦIвайихъанил. Зодил дурнавазул бугебги гьечIебги бажариги хIалтIизабун, гьеб планета кIодого бихьулеб куц гьабуна гIалимчияс. МугIрулги руго, гIатIилъабиги руго, гIоралги руго, ралъадалги руго… Валагьун гIорцIуларого вукIана Найихъанилав.